CELEX: 52015PC0560
Language: mt
Date: 2015-11-10
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Latvja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 10.11.2015
            COM(2015) 560 final
            2015/0260(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Latvja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               
                  Skont l-Artikolu 395 tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud 
                     1
                  (minn hawn 'il quddiem “id-Direttiva tal-VAT”), il-Kunsill, huwa u jaġixxi unanimament fuq proposta mill-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga minn dik id-Direttiva, sabiex jissimplifika l-proċedura biex tiġi imposta l-VAT jew sabiex ma jħallix li jsiru ċerti tipi ta' evażjoni jew ta’ evitar tat-taxxa.
               
               
                  Permezz ta’ ittra rreġistrata mal-Kummissjoni fit-30 ta’ Marzu 2015, ir-Repubblika tal-Latvja (minn hawn ’il quddiem “il-Latvja”) talbet l-awtorizzazzjoni biex tkompli tapplika miżura li tidderoga mill-Artikolu 193 tad-Direttiva tal-VAT. Skont l-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra, b'ittra tat-18 ta' Mejju 2015, bit-talba li għamlet il-Latvja. B’ittra tal-20 ta’ Mejju 2015, il-Kummissjoni nnotifikat lil-Latvja li kellha l-informazzjoni kollha li kkunsidrat meħtieġa biex tivvaluta t-talba.
               
               
                  Il-gvern Latvjan qed jitlob biex ikun jista’ jestendi l-validità tal-applikazzjoni attwali ta’ mekkaniżmu ta’ reverse charge fir-rigward tal-provvisti tal-injam.
               
               
                  Fir-rigward tal-provvista tal-injam, il-Latvja ġiet ikkonfrontata b’għadd konsiderevoli ta’ kummerċjanti li ma kkonformawx mal-obbligi tagħhom. In-negozji f’dan is-settur spiss ikunu rivendituri żgħar, li ħafna drabi jgħibu mingħajr ma jkunu ħallsu lill-awtoritajiet tat-taxxa t-taxxa imposta fuq il-provvisti tagħhom iżda jagħtu lill-klijenti tagħhom fattura valida għat-tnaqqis tal-VAT.
               
               
                  Bil-mekkaniżmu tar-reverse charge, billi jidderoga mir-regola ġenerali tal-Artikolu 193 tad-Direttiva tal-VAT, il-klijent isir responsabbli għall-ħlas tal-VAT għat-tranżazzjonijiet domestiċi.
               
               
                  Din il-miżura ta’ deroga kienet inizjalment mogħtija bid-Deċiżjoni tal-Kunsill 2006/42/KE tal-24 ta’ Jannar 2006
                     2
                  . L-applikazzjoni tal-miżura ta’ deroga għall-provvisti tal-injam ġiet estiża bid-Deċiżjoni ta’ Implimentazzjoni tal-Kunsill 2009/1008/UE tas-7 ta’ Diċembru 2009
                     3
                  . L-aħħar estensjoni tal-miżura ta’ deroga ngħatat bid-Deċiżjoni ta' Implimentazzjoni tal-Kunsill 2013/55/UE tat-22 ta’ Jannar 2013
                     4
                  .
               
               
                  Mir-rapport ippreżentat mill-Awtoritajiet tat-Taxxa tal-Latvja, flimkien mat-talba biex tkompli tiġi applikata l-miżura ta’ deroga, il-Kummissjoni tifhem li s-sitwazzjoni li fuqha kienet ibbażata d-deroga inizjali, għadha teżisti. Il-Latvja tiddikjara li minkejja l-fatt li kien hemm tnaqqis fl-għadd ta’ każijiet ta’ frodi li jinvolvu l-ħlasijiet tal-VAT fil-baġit nazzjonali u l-evażjoni tal-VAT fis-suq tal-injam mindu ddaħħlet il-proċedura tar-reverse charge, ir-riskju għadu ma ġiex eliminat. Wieħed mill-indikaturi li juri li l-livell ta’ riskju għadu għoli huwa l-għadd ta’ negozjanti rreġistrati li s-Servizz tad-Dħul tal-Istat (SRS, State Revenue Service) innomina bħala kumpaniji tal-isem f’dan is-settur tal-ekonomija. Dawn il-kummerċjanti jidħlu fi skemi ta' tranżazzjonijiet artifiċjali sabiex inaqqsu l-ammont ta’ VAT li għandu jitħallas lill-baġit nazzjonali jew iżidu l-ammont ta’ VAT li jitħallas mill-baġit nazzjonali lil negozjanti rreġistrati oħra involuti f’dawn l-iskemi. Fl-opinjoni tal-Latvja, huwa importanti għalhekk li tkompli tintuża l-proċedura tar-reverse charge għall-ħlas tal-VAT fil-Latvja għat-tranżazzjonijiet tal-injam.
               
               
                  Fuq din il-bażi, id-deroga għandha tingħata għal perjodu limitat ieħor.
               
            
            
               •Il-konsistenza mad-dispożizzjonijiet eżistenti ta’ politika fil-qasam ta’ politika
            
            
               
                  Derogi simili li għandhom x’jaqsmu mal-Artikolu 193 tad-Direttiva tal-VAT ingħataw lil Stati Membri oħra.
               
            
            
               •Il-konsistenza ma’ politiki oħra tal-Unjoni
            
            
               
                  Mhux applikabbli.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Bażi legali
            
            
               
                  L-Artikolu 395 tad-Direttiva tal-VAT.
               
            
            
               •Is-sussidjarjetà (għal kompetenza mhux esklużiva) 
            
         
         
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-proposta taqa' fil-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax. 
               
            
            
               •Il-proporzjonalità
            
            
               
                  Il-proposta tikkonforma mal-prinċipju tal-proporzjonalità għar-raġunijiet li ġejjin.
               
               
                  Din id-Deċiżjoni tikkonċerna awtorizzazzjoni mogħtija lil Stat Membru fuq talba tiegħu stess u ma tikkostitwixxi l-ebda obbligu.
               
               
                  Barra minn hekk, il-miżura hija mmirata u ristretta għal numru limitat ħafna ta’ fornituri taxxabbli li, fir-rigward tagħhom, il-ġbir tal-VAT intwera li hu problematiku. Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq. 
               
            
            
               •L-għażla tal-istrument
            
            
               
                  Skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jkun qiegħed jaġixxi b'mod unanimu fuq proposta mill-Kummissjoni. Barra minn hekk, Deċiżjoni ta’ Implimentazzjoni tal-Kunsill hija l-iżjed strument adattat peress li tista’ tiġi indirizzata lill-Istati Membri individwali.
               
            
            
               3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET TAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Il-konsultazzjonijiet tal-partijiet ikkonċernati
            
            
               
                  Mhux rilevanti.
               
            
            
               •Il-ġbir u l-użu tal-għarfien espert
            
            
               
                  Ma kienx hemm bżonn ta’ għarfien espert estern.
               
            
            
               •Valutazzjoni tal-impatt
            
            
               
                  Il-proposta għal Deċiżjoni għandha l-għan li tissimplifika l-proċedura li biha tiġi imposta t-taxxa u li tgħin fil-ġlieda kontra l-possibilità tal-evażjoni jew tal-evitar tal-VAT u, għalhekk, għandha l-potenzjal ta' impatt ekonomiku pożittiv.
               
               
                  F'kull każ, l-impatt se jkun limitat minħabba l-ambitu ristrett tad-deroga.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni għall-baġit tal-Unjoni.
               
            
            
               5.ELEMENTI OĦRA
            
            
               •Il-pjanijiet tal-implimentazzjoni u l-arranġamenti tal-monitoraġġ, tal-evalwazzjoni u tar-rappurtar
            
            
               
                  Il-proposta tinkludi klawżola ta' estinzjoni; terminu preskrittiv awtomatiku li huwa stabbilit għall-31 ta’ Diċembru 2018.
               
            
         
         
            
               
                  Madankollu, fil-każ li l-Latvja tikkunsidra estensjoni oħra tal-miżura ta’ deroga lil hinn mill-2018, għandu jiġi ppreżentat rapport ta’ evalwazzjoni lill-Kummissjoni flimkien mat-talba għall-estensjoni sa mhux aktar tard mill-1 ta’ April 2018.
               
            
            
               2015/0260 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Latvja biex testendi l-applikazzjoni ta' miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea u, b’mod partikolari, l-Artikolu 291(2) tiegħu,
            
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  5
               , u b'mod partikolari l-Artikolu 395(1) tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fit-30 ta’ Marzu 2015, ir-Repubblika tal-Latvja (minn issa 'l quddiem “il-Latvja”) talbet l-awtorizzazzjoni biex tkompli tapplika miżura ta’ deroga mid-dispożizzjonijiet tad-Direttiva 2006/112/KE li jirregolaw il-persuna responsabbli għall-ħlas tat-taxxa fuq il-valur miżjud (VAT) lill-awtoritajiet tat-taxxa.
            
            
               (2)Skont l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħrajn bit-talba li għamlet il-Latvija permezz ta’ ittra tat-18 ta’ Mejju 2015. Permezz ta' ittra tal-20 ta' Mejju 2015, il-Kummissjoni nnotifikat lil-Latvja li kellha l-informazzjoni kollha meħtieġa sabiex tikkunsidra t-talba.
            
            
               (3)Id-Deċiżjoni tal-Kunsill 2006/42/KE
                  6
                awtorizzat lil-Latvja biex tagħmel ir-riċevitur responsabbli għall-VAT dovuta fuq il-provvista tal-injam.
            
            
               (4)Il-perjodu ta’ żmien għall-applikazzjoni tal-miżura ta’ deroga sal-31 ta' Diċembru 2009 ġiet estiża darbtejn, bid-Deċiżjoni ta’ Implimentazzjoni tal-Kunsill 2009/1008/UE
                  7
                u bid-Deċiżjoni ta’ Implimentazzjoni tal-Kunsill 2013/55/UE
                  8
               .
            
            
               (5)L-investigazzjonijiet fiskali u l-analiżi xierqa tal-applikazzjoni tal-mekkaniżmu mwettqa mill-awtoritajiet tat-taxxa tal-Latvja wrew li l-miżura ta’ deroga hija effettiva.
            
            
               (6)Il-Kummissjoni tifhem li s-sitwazzjoni ġuridika u fattwali li ġġustifikat l-applikazzjoni tal-miżura ta' deroga ma nbidlitx u għadha teżisti. Għalhekk, il-Latvja għandha tiġi awtorizzata tapplika l-miżura għal perjodu limitat ieħor.
            
            
               (7)F'każ li l-Latvja titlob estensjoni oħra tal-miżura ta' deroga lil hinn mill-2018, għandu jitressaq rapport ta' evalwazzjoni lill-Kummissjoni flimkien mat-talba għall-estensjoni sa mhux iktar tard mill-31 ta’ Marzu 2018.
            
            
               (8)Il-miżura ta’ deroga ma għandha l-ebda impatt negattiv fuq ir-riżorsi proprji tal-Unjoni li jirriżultaw mill-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
         
         
            
               L-Artikolu 2 tad-Deċiżjoni ta' Implimentazzjoni 2009/1008/UE jinbidel b'dan li ġej: 
            
            
               “Artikolu 2
            
            
               Din id-Deċiżjoni tapplika sal-31 ta' Diċembru 2018. 
            
            
               Kull talba għal estensjoni tal-miżura stipulata f’din id-Deċiżjoni għandha titressaq lill-Kummissjoni sa mhux aktar tard mill-31 ta’ Marzu 2018 u għandha tiġi akkumpanjata b’rapport li jinkludi analiżi tal-applikazzjoni ta’ din il-miżura."
            
            
               Artikolu 2
            
            
               Din id-Deċiżjoni hija indirizzata lir-Repubblika tal-Latvja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 347, 11.12.2006, p. 1.
               
               
                  
                     (2)
                  ĠU L 25, 28.1.2006, p. 31.
               
               
                  
                     (3)
                  ĠU L 347, 24.12.2009, p. 30.
               
               
                  
                     (4)
                  ĠU L 22, 25.1.2013, p.16.
               
               
                  
                     (5)
                  ĠU L 347, 11.12.2006, p. 1.
               
               
                  
                     (6)
                  Id-Deċiżjoni tal-Kunsill 2006/42/KE tal-24 ta' Jannar 2006 li tawtorizza lil-Latvja biex testendi l-applikazzjoni ta’ miżura li tidderoga minn Artikolu 21 tas-Sitt Direttiva tal-Kunsill 77/388/KEE dwar l-armonizzazzjoni tal-liġijiet tal-Istati Membri dwar it-taxxi fuq il-fatturat (ĠU L 25, 28.1.2006, p. 31).
               
               
                  
                     (7)
                  Id-Deċiżjoni ta’ Implimentazzjoni tal-Kunsill 2009/1008/UE tas-7 ta’ Diċembru 2009 li tawtorizza lir-Repubblika tal-Latvja biex testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 347, 24.12.2009, p. 30).
               
               
                  
                     (8)
                  Id-Deċiżjoni ta’ Implimentazzjoni tal-Kunsill 2013/55/UE tat-22 ta’ Jannar 2013 li temenda d-Deċiżjoni ta’ Implimentazzjoni 2009/1008/UE li tawtorizza lir-Repubblika tal-Latvja testendi l-applikazzjoni ta’ miżura ta’ deroga mill-Artikolu 193 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 22, 25.1.2013, p. 16).